钦定古今图书集成/明伦汇编/官常典/第603卷 > 黄肃
## 钦定古今图书集成/明伦汇编/官常典/第603卷 > 黄肃

按《江宁府志》：“肃字敬夫，六合人。成化戊戌进士，授河
南新郑知县，赈济饥民，多所全活。升工部都水主事，
尝管理泉闸，与修河工。进刑部员外郎，擢广西按察
佥事。部内土官赵源妻岑氏以贿谋立假子，肃倡义
竟立其侄。土官黄绍反，肃率兵讨之，其子被诛，绍寻
以忧死。思恩知府岑濬谋作乱，豫筑丹良城以截行”
舟。肃曰：“是贼咽喉也。”即被甲先登，士皆蚁附，贼遂焚
营垒，全师以归。东塞蛮叛，肃从间道破其巢。蛮溃，抚
按交章荐之。寻进湖广兵备副使，犹上言广右事宜
七款，朝廷多见允行。正德初，以军官功陞三品致仕。
嘉靖壬午甲申，奉恩诏进阶二品，有司存问其门，寿
八十六卒。